དེ་ནས་ཕ་མ་བཀའ་དྲིན་ཅན་རྣམ་གཉིས་ཀྱིས་གཉོར་སྐྱོང་ལ་བརྟེན་ནས་འཚར་ལོངས་བྱུང་ཞིང་།སློབ་གྲྭར་ཞུགས་པའི་ལོ་ཚད་ལོན་པ་ན་རང་སྡེ་བའི་སློབ་གྲྭར་ཞུགས།སྐབས་དེའི་སློབ་གྲྭའི་དགེ་རྒན་ནི་དེང་གི་སློབ་གསོ་བ་ཆེན་མོའམ་དགེ་རྒན་ཆེན་མོ།ཀན་སུའུ་མི་རིགས་དགེ་འོས་སློབ་གྲྭ་ཆེན་མོའི་སློབ་གཙོ་གཞོན་པ་ཀླུ་ཚང་རྡོ་རྗེ་རིན་ཆེན་ནམ་ཡོངས་གྲགས་སུ་རྡོར་ཕྲུག་ཅེས་འབོད་པ་དེ་ག་ཡིན་ལ།ཁོང་སྐབས་དེར་ལོ་ན་གཞོན་ནའང་སློབ་མ་རྣམས་རང་གི་བུ་ཕྲུག་ནང་ལྟར་བསྐྱངས་ནས་སློབ་མ་རྣམས་ཀྱིས་ཀྱང་རང་གི་ལོ་ཚོད་དང་མཉམ་པའི་ཤེས་བྱ་མི་ཉུང་བ་ཞིག་ཤེས་ཤིང་།འདི་ལྟར་ཝང་བླ་ཀོས་ལོ་ངོ་མཐོང་གསུམ་ཉིན་གཅིག་ལྟར་རོལ་ནས་རང་གི་སྦྱངས་བྱའི་བསླབ་ཚན་ཁག་ལ་རྡོ་རུས་ཐུག་བར་སྦྱངས་ཏེ་སྦྱངས་འབྲས་ཀྱང་མི་དམན་པ་བླངས་མོད།འོན་ཀྱང་སྐབས་དེར་མ་དྲིན་མོ་ཆེ་ལགས་ལ་འབྱུང་བཞིའི་འདུ་བ་འཁྲུགས་པས་རིམ་གྲོ་དང་སྨན་བཅོས་གང་གིས་ཀྱང་མ་ཕན་པར་ཕ་གཙོས་ཁོང་མིང་སྲིང་ཚོ་དང་གཏན་དུ་གྱེས་སོང་།